《题石室藏书图》
清代·孔璐华

敬题藏书图，盥手展卷轴。开图心更伤，先姑倚书屋。

端严坐幽居，风景满清目。诗书藏石室，庭前荫桐竹。

夫子尚幼年，侍亲捧书读。我舅因远游，慈训严且肃。

夫子本好学，显亲与宗族。哀哉孝思纯，每忆慈亲哭。

命吾当勤俭，往迹说心曲。诗书亲口传，典衣买薪粟。

常自忆昔时，抱恨意未足。我闻惟泪下，哽咽对清烛。

未得侍慈颜，百身何所赎。衔哀拜遗容，濡毫更奠祝。

作者简介：孔璐华，字经楼，曲阜人。衍圣公庆镕女兄，仪徵大学士、谥文达阮元继室。有《唐宋旧经楼稿》。